राजमाता जिजाऊ यांच्या ४२८व्या जयंतीनिमित्त ‘अणवाणी पायाने मशाल दौड’

पुणे : राजमाता जिजाऊ यांच्या ४२८व्या जयंतीनिमित्त पुण्यातील लाल महाल पासून मोरेवस्ती, पीसीएमसीपर्यंत आयोजित करण्यात आलेली अणवाणी पायाने मशाल दौड उत्साहवर्धक आणि प्रेरणादायी ठरली. ही दौड श्री गणेश व्यायाम मंडळ व ब्रह्मसिंह गुरुकुल तर्फे पारंपरिक मूल्य आणि इतिहास जपण्याच्या उद्देशाने आयोजित करण्यात आली होती.

कार्यक्रमाचे प्रमुख उद्दिष्ट होते – जिजामातांचे संस्कार, नीतिमत्ता आणि आदर्श आजच्या पिढीपर्यंत पोहोचवणे. जिजामाता केवळ माता नव्हत्या; त्या राष्ट्रघडविणाऱ्या नेत्या होत्या, ज्यांनी दोन छत्रपतींचे भविष्य घडवले.

हेही वाचा – मोशीच्या प्रियदर्शनी स्कूलमधील देवांश पवारचे यश

या पवित्र दौडीला विशेष प्रेरणा देण्यासाठी भूमी वाबळे ताई उपस्थित होत्या. त्यांच्या शब्दांनी मुलांमध्ये मूल्यांची जाणीव आणि जबाबदारीची भावना निर्माण केली, तर सहभागी मुलींमध्ये आत्मविश्वास आणि धाडसाला नवे आयाम दिले.

धावपटू आरोही बनसोडे, ध्रुविता चव्हाण आणि श्वेता लिमन या धाडसी मुलींनी दौड यशस्वीरित्या पूर्ण केली. त्यांच्या सहभागातून आजच्या पिढीतील सामर्थ्य, चिकाटी आणि समर्पण स्पष्ट झाले. याशिवाय सत्यम, गणेश, कल्पेश आणि गुणवंत यांनी कार्यक्रमाच्या सुरळीततेसाठी मोलाची साथ दिली. अणवाणी पायाने केलेली ही मशाल दौड केवळ भौगोलिक प्रवास नव्हती; ती इतिहासाला मानवंदना देणारी, मूल्ये जपण्याची आणि राजमाता जिजाऊंचा वारसा पुढील पिढ्यांसमोर जिवंत ठेवणारी आठवण ठरली.